1.  ปัจจัยความเสี่ยง

การขาดสมดุลของอุปสงค์และอุปทาน

การขาดสมดุลการค้าของอุปสงค์และอุปทานในภาคนำเข้า/ส่งออกของภูมิภาคเป็นปัจจัยเสี่ยงสำคัญในธุรกิจพาณิชยนาวี กรณีดังกล่าวเมื่อประกอบกับแนวโน้มของการนำเรือใหญ่ของบริษัทเดินเรือระดับโลกมาวิ่งให้บริการในภูมิภาค และสภาวะกำลังขนส่งส่วนเกินในอุตสาหกรรมที่เป็นผลจากการขยายกำลังขนส่งของกองเรือภูมิภาคก่อให้เกิดสภาวะขาดสมดุลของอุปสงค์และอุปทาน ซึ่งกลายเป็นกระแสกดดันให้เกิดการปรับลดของอัตราค่าระวางขนส่งสินค้า และเพิ่มความดุเดือดในการแข่งขันทางการค้าระหว่างผู้ให้บริการในภูมิภาค

ในปี 2545
การหมุนเวียนของสินค้าหน้าท่าทั้งด้านสินค้าขาเข้า/ขาออกมีการปรับตัวซึ่งส่อให้เห็นถึงภาวะสมดุลที่ดีขึ้น
กรณีดังกล่าวช่วยส่งผลให้มีการปรับลดภาระต้นทุนการขนส่งตู้สินค้าเปล่าซึ่งผู้ขนส่งสินค้าต้องแบกรับไว้
สำหรับปี 2546 แม้ว่าทางกลุ่มฯ คาดว่าอัตราค่าระวางสินค้าโดยทั่วไปจะเพิ่มขึ้น แต่อย่างไรก็ตาม
ก็จะยังคงพยายามดำเนินงานด้วยความระมัดระวัง
โดยได้วางแผนการตลาดสำหรับตลาดเป้าหมายใหม่พร้อมกันไปกับการดำเนินมาตรการควบคุมต้นทุนและค่าใช้จ่ายอย่างต่อเนื่อง

ความเสี่ยงเรื่องความผันผวนในอัตราค่าระวาง

ความผันผวนของอัตราค่าระวางเป็นปัจจัยเสี่ยงประการหนึ่งในการดำเนินการของกลุ่มฯ
และผู้ประกอบการขนส่งสินค้าทางทะเลทั้งหลาย อย่างไรก็ตาม
ปริมาณการขนส่งจากฐานธุรกิจของกลุ่มฯ ที่ดำเนินการทั้งด้าน SOC และ COC
ในจำนวนตู้ที่สูงเพียงพอที่จะทำให้กลุ่มฯ สามารถใช้ประโยชน์สูงสุดจากการบริหารกองเรือ
การจัดเส้นทางเดินเรือ ความถี่ของเที่ยวเรือ
และปริมาณการบรรทุกสินค้าในเส้นทางเหล่านั้นได้อย่างเหมาะสม

ในช่วงครึ่งปีแรกของปี 2545 กลุ่มฯ เผชิญภาวะการปรับลดอัตราค่าระวางในเส้นทางการค้าหลัก
ซึ่งมีส่วนมาจากการแข่งขันปรับลดค่าระวางในหมู่ผู้ดำเนินการขนส่งทางทะเลตั้งแต่ช่วงครึ่งหลังของปี
2544 อย่างไรก็ตาม ในช่วงครึ่งหลังของปี 2545
แนวโน้มอัตราค่าระวางได้แสดงสัญญาณของการปรับตัวที่ดีขึ้นแม้จะไม่มากนัก
โดยเฉพาะในเส้นทางขนส่งสายเอเซีย/ยุโรป สำหรับปี 2546 ทางกลุ่มฯ
คาดว่าอัตราค่าระวางจะปรับขึ้น

ความเสี่ยงเรื่องราคาน้ำมัน

การปรับเพิ่มของราคาน้ำมันอาจมีผลกระทบต่อการดำเนินการการขนส่งสินค้าทางทะเล
ในส่วนของต้นทุนประกอบการที่เพิ่มขึ้น แต่สำหรับการประกอบการของกลุ่มฯ
ผลกระทบนี้จัดว่าอยู่ในวงจำกัด เนื่องจากกลุ่มฯ
ใช้วิธีการเรียกเก็บค่าธรรมเนียมเพิ่มตามการปรับขึ้นของราคาน้ำมัน (Bunker Surcharge)
จากลูกค้าผู้ใช้บริการตามข้อตกลงร่วมระหว่างกลุ่มฯ
กับผู้ประกอบการและสายการเดินเรือรายใหญ่อื่น ๆ ของภูมิภาค
ค่าธรรมเนียมเพิ่มนี้ช่วยลดผลกระทบที่อาจเกิดขึ้นจากการปรับตัวขึ้นของราคาน้ำมัน
และทำให้รายได้และผลกำไรของกลุ่มฯ
ไม่ถูกกระทบอย่างรุนแรงจากการปรับตัวขึ้นของราคาน้ำมันที่มีต่อต้นทุนดำเนินการ

ความผันผวนของอัตราค่าเงิน

การผูกอิงของราคาค่าระวางต่อสกุลเงินเหรียญดอลลาร์สหรัฐ และ การที่รายได้ของกลุ่ม ฯ
เป็นเงินตราต่างสกุลเงิน ในขณะที่ต้นทุนประกอบการ มีทั้งส่วนที่เป็นสกุลเงินท้องถิ่น (สกุลเงินบาท
และ สกุลเงินเหรียญสิงคโปร์ ส่วนใหญ่) และสกุลเงินเหรียญดอลลาร์สหรัฐ ในสัดส่วนประมาณ 52
ต่อ 48 ตามลำดับนั้น นับได้ว่าเอื้อต่อการปกป้องความเสี่ยงด้านอัตราแลกเปลี่ยน
และมีลักษณะของการปกป้องความเสี่ยงจากอัตราแลกเปลี่ยนในตัวอยู่แล้ว นอกจากนี้ทางกลุ่มฯ
ยังให้ความสำคัญต่อการใช้เครื่องมือทางการเงินและการระดมทุนเพื่อปกป้องและการบริหารความเสี่ยงจากความผันผวนของอัตราแลกเปลี่ยน
เช่น การทำสัญญาแลกเปลี่ยนสกุลเงินแบบสวอปป์
และทำสัญญาซื้อขายอัตราแลกเปลี่ยนเงินตราต่างประเทศล่วงหน้าเป็นต้น

ความเสี่ยงจากความผันผวนของอัตราดอกเบี้ย

โดยลักษณะของการประกอบการ กลุ่มฯ มีหนี้สินที่เป็นเงินกู้ระยะยาวและหุ้นกู้
จึงอาจก่อให้เกิดความเสี่ยงอันเป็นผลจากความผันผวนของอัตราดอกเบี้ยในตลาด แต่กลุ่มฯ
ก็ใช้ตราสารอนุพันธ์ทางการเงินและเครื่องมือการเงินอื่น ๆ
เพื่อป้องกันความเสี่ยงจากภาระดอกเบี้ยเงินกู้ยืมระยะยาวดังกล่าวโดยมีนโยบายการบริหารต้นทุนดอกเบี้ยผ่านการผสมผสานระหว่างอัตราดอกเบี้ยแบบคงที่
และอัตราดอกเบี้ยแบบลอยตัว

ความเสี่ยงจากเหตุสุดวิสัยหรือผลกระทบจากเหตุวินาศภัย

ความเสี่ยงจากเหตุสุดวิสัยหรือผลกระทบจากเหตุวินาศภัยเป็นประเด็นความเสี่ยงที่มีส่วนคุกคามต่อการทำธุรกิจระหว่างประเทศ
โดยเฉพาะในธุรกิจที่เกี่ยวกับการเดินทางและการขนส่ง
อย่างไรก็ตามสำหรับการดำเนินธุรกิจของกลุ่มฯ
ซึ่งเป็นการขนส่งสินค้าที่มุ่งเน้นเส้นทางการให้บริการที่จำกัดอยู่ในระดับภูมิภาคแล้ว
ความเสี่ยงดังกล่าวนับว่ายังอยู่ในอัตราที่ไม่สูงมากนัก
นอกจากนี้ความเสี่ยงดังกล่าวก็ได้รับการปกป้องล่วงหน้าตามสมควรโดยการประกันภัย

ประเด็นที่อาจตามมาคือการปรับเพิ่มของค่าธรรมเนียมการประกันภัย
แต่ด้วยภาพลักษณ์ที่ดีในการประกอบการที่ผ่านมาทำให้อัตราการปรับเพิ่มของค่าธรรมเนียมการประกันภัยของกลุ่มฯ
ยังจัดอยู่ในระดับที่ไม่สูงนัก
ในขณะที่ค่าธรรมเนียมการประกันภัยยังมีสัดส่วนที่ต่ำเมื่อเทียบกับต้นทุนในการประกอบการทั้งหมด
จึงไม่คาดว่าจะมีผลกระทบมากนัก